Vyf van Limpopo-plaasaanval eersdaags in hofFoto bloot ter illustrasie. (Argieffoto: Lorraine Claasen) Die vermeende aanvallers wat ŉ vrou, haar seun en ŉ werker op ŉ plaas in Alldays naby Musina, Limpopo, geskiet het, sal na verwagting eersdaags in die hof verskyn. Maroela Media het vroeër berig dat die vyf verdagtes kort ná die aanval op die plaasbewoners in hegtenis geneem is. ŉ Plaaswerkers is glo Donderdagoggend deur die verdagtes oorrompel en geskiet, waarna ŉ bejaarde vrou (71) en haar seun (47) by wie sy woonagtig is, geteiken is. “Die verdagtes het geld, vuurwapens en ammunisie geëis voordat hulle die twee slagoffers geskiet het,” sê brig. Motlafela Mojapelo, polisiewoordvoerder. Volgens Mojapelo het lede van die Beitbrug-taakspan, Musina se blitspatrollie, die Suid-Afrikaanse Nasionale Weermag (SANW), plaaslike boere en polisiebeamptes onverpoos gewerk om die vyf verdagtes op te spoor. Die mans is later dieselfde dag by ŉ skuilplek in die omgewing van die betrokke plaas aangetref en hulle is in hegtenis geneem. Die goedere wat na bewering gebuit is, is ook teruggevind. Die verdagtes, almal tussen die ouderdomme van 26 en 34 jaar oud, sal Maandag in die Senwabarwana-landdroshof verskyn. Aanklagte van poging tot moord en gewapende roof staar hulle nou in die gesig. Lt.genl. Thembi Hadebe, provinsiale polisiewoordvoerder, het al die betrokkenes, veral die polisie, die weermag en plaaslike boere, bedank vir hul samewerking in die soektog na die verdagtes. “Die vennootskap wat tydens hierdie gesamentlike operasie tot stand gebring is, is hoogs prysenswaardig en moet in alle uithoeke van die provinsie versterk word.”